KIRJALLINEN KYSYMYS P-3229/02 esittäjä(t): Sérgio Marques (PPE-DE) komissiolle. Madeiran jätteenkäsittelylaitos.



Virallinen lehti nro 110 E , 08/05/2003 s. 0187 - 0188



KIRJALLINEN KYSYMYS P-3229/02 esittäjä(t): Sérgio Marques (PPE-DE) komissiolle (7. marraskuuta 2002) Aihe: Madeiran jätteenkäsittelylaitos Unidade de Valorização de Resíduos da Madeira -hanke on Madeiran autonomisen alueen hallituksen arviolta 115 miljoonaa euroa maksava hanke, jolla pyritään ratkaisemaan tehokkaasti ja ympäristön kannalta oikealla tavalla Madeiran autonomisen alueen jätteiden loppukäsittely Madeiran autonomisen alueen jätehuoltoa koskevan strategisen suunnitelman (PERRAM) mukaisesti. Hankkeeseen kuuluvat Meia Serran nykyisen kiinteiden yhdyskuntajätteiden käsittelylaitoksen laajennus ja uudistus, lajittelulaitoksen ja kahden siirtoyksikön rakentaminen Madeiran saarelle, jätteenkäsittelylaitoksen rakentaminen Porto Santon saarelle, valikoivien keruulaitteiden hankinta ja ympäristökampanjan toteuttaminen. Meia Serran kiinteiden yhdyskuntajätteiden käsittelylaitoksen laajennuksella ja uudistuksella mahdollistetaan kiinteiden yhdyskuntajätteiden sekä sairaaloiden ja teurastamoiden jätteiden polttaminen, orgaanisten jätteiden kompostointi, toimintaa tukevan kaatopaikan ja jätevesien käsittelylaitoksen käyttöönotto. Tämä 97 366 967,33 euron arvoinen urakka (suunnittelu, rakennustyöt, toiminta), jota rahoitetaan koheesiorahastosta 68,7 prosentin osuudella, annettiin vuonna 1998 yrityksistä muodostetulle ryhmittymälle (ACE), ja sen suunnittelu ja toteutus on hoidettu Euroopan unionin viimeisimpien ympäristövaatimusten mukaisesti. Jätteitä polttamalla on mahdollista tuottaa sähköenergiaa laitoksen oman toiminnan ylläpitämisen lisäksi myös verkkoon ja kattaa 25 prosenttia Madeiran saaren sähköntarpeesta. Voiko komissio vahvistaa, että kyseisestä hankkeesta on ympäristöön liittyvää lisäarvoa Madeiran autonomiselle alueelle ja että se on kaikkien voimassa olevien Euroopan unionin ympäristöä koskevien määräysten mukainen, jotta varmistetaan ympäristön laatu sekä väestön turvallisuus ja terveys? Michel Barnier'n komission puolesta antama vastaus (29. marraskuuta 2002) Parlamentin jäsenen mainitsema hanke hyväksyttiin 22. marraskuuta 1999; sitä edeltävä pitkäaikainen tutkimus alkoi 21. toukokuuta 1996. Tutkimuksen kuluessa komissio pani täytäntöön kaikki tarvittavat säännökset, jotta sekä Madeiralla että Porto Santon saarella syntyneiden jätteiden aiheuttamat ongelmat voitaisiin ratkaista hankkeen avulla mahdollisimman tehokkaasti. Komissio kävi hankkeeseen liittyvien ympäristönäkökohtien ja muiden näkökohtien osalta erittäin perinpohjaisia neuvotteluja. Komissio on vakuuttunut siitä, että Madeiran alue pystyy täyttämään strategisessa suunnitelmassaan ja jätehuoltoa ja jätteiden käsittelyä koskevissa yhteisön direktiiveissä vahvistetut tavoitteet hankkeen yksittäisten osien käynnistyttyä. Hankkeelle on tehty tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) mukainen arviointi. Lisäksi sitä varten on perustettu seurantakomitea ja laadittu seurantasuunnitelma, jossa määrätään saatujen tulosten julkistamisesta. Suunnitelmaan sisältyvien eri ympäristönäkökohtia koskevien tutkimusten avulla voidaan arvioida hankkeen mahdollisia haittavaikutuksia ja löytää niihin tarvittavat ratkaisut. (1) EYVL L 175, 5.7.1985. Direktiivi sellaisena kuin se on muutettuna 3 päivänä maaliskuuta 1997 annetulla direktiivillä 97/11/EY, EYVL L 73, 14.3.1997.